Bygningsstyrelsen har suspenderet otte medarbejdere i en sag om formodet svindel med køb af it-udstyr, oplyser styrelsen i en pressemeddelelse.

Det er ifølge Bygningsstyrelsen virksomheden Kemp & Lauritzen, der har tippet styrelsen om, at noget kunne være galt.

Virksomheden har også valgt at suspendere fire af sine egne ansatte. I alt er 12 personer altså sendt hjem, mens sagen undersøges nærmere.

- Bygningsstyrelsen er af Kemp & Lauritzen blevet gjort opmærksom på, hvad der forekommer at være uregelmæssigt indkøb af it-udstyr i forbindelse med en serviceaftale mellem Bygningsstyrelsen og Kemp & Lauritzen, står der i en pressemeddelelse på styrelsens hjemmeside.

It-handel for 175.000 kroner

Kemp & Lauritzen har en aftale om at udføre vvs- og elarbejde for Bygningsstyrelsen.

Og det er i forbindelse med den aftale, at der over fire år er indkøbt it-udstyr for 175.000 kroner, der er blevet bogført som andre varer eller ydelser, siger Peter Kaas Hammer, der er direktør for Kemp & Lauritzen.

Om Kemp & Lauritzen Kemp & Lauritzen er en af Danmarks største tekniske entreprenør- og servicevirksomheder.

Virksomhedens historie går tilbage til 1882, hvor skibskonstruktør Otto Kemp og telegrafingeniør Severin Lauritzen etablerede Kemp & Lauritzen.

I 2015 fusionerede Kemp & Lauritzen med virksomhederne Glenco og L&H-Rørbyg til én samlet virksomhed under navnet Kemp & Lauritzen.

Virksomheden har i alt omkring 2.000 ansatte og tilbyder tekniske totalløsninger til både erhvervskunder og offentlige kunder.

Kilde: Kemp & Lauritzen

Virksomheden oplyser til DR Nyheder, at det drejer sig om indkøb af mobiler og tablets.

- Vi har via vores interne kontrolsystemer konstateret uregelmæssigheder, der vedrører indkøb af it-udstyr, som er blevet viderefaktureret under en anden betegnelse, siger Peter Kaas Hammer i en pressemeddelelse.

Virksomhed har sendt fire hjem

Kemp & Lauritzen har derfor også valgt at suspendere fire af sine egne ansatte i sagen, oplyser direktøren.

- I forlængelse af vores egen undersøgelse har vi desuden iværksat en advokat- og revisionsundersøgelse, så vi sikrer, at vi får eksterne øjne på sagen. Først og fremmest af hensyn til de suspenderede medarbejdere, siger Peter Kaas Hammer.

Det er på baggrund af en vurdering fra Kammeradvokaten, at de i alt otte ansatte hos styrelsen og fire ansatte hos virksomheden nu er suspenderet, skriver Bygningsstyrelsen.

Styrelsen har på også baggrund af sagen hentet hjælp hos revisorvirksomheden Deloitte, der nu skal sørge for, at fakturaer godkendes efter bogen.

- Bygningsstyrelsen har aftalt med Deloitte, at de nu vurderer styrelsens godkendelsesproces for fakturaer, fremgår det af styrelsens pressemeddelelse.

Bygningsstyrelsen vil ikke stille op til interview og vil heller ikke oplyse, om der er sket politianmeldelse i sagen.

Ingen af de fire suspenderede hos Kemp & Lauritzen er politianmeldt, skriver Ritzau.